Eagrán sealadach
BREITHIÚNAS NA CÚIRTE (an Dara Dlísheomra)
12 Márta 2026 (*)
(Tarchur chun réamhrialú – Comhfhogasú reachtaíochta – An earnáil teileachumarsáide – Treoir
(AE) 2018/1972 – An Cód Eorpach um Chumarsáid Leictreonach – Airteagal 105(4), an chéad fhomhír – Ceart na n‑úsáideoirí deiridh a gconradh a fhoirceannadh gan aon chostas breise de thoradh athruithe a thug soláthraí seirbhísí cumarsáide leictreonaí
isteach go haontaobhach – Eisceachtaí – Leasuithe a fhorchuirtear de bhun dlí an Aontais nó an dlí náisiúnta)
I gCás C‑514/24,
IARRAIDH ar réamhrialú faoi Airteagal 267
CFAE ón Kúria (an Chúirt Uachtarach, an Ungáir), trí bhreith an 26 Meitheamh 2024, a fuarthas ag an gCúirt an 24 Iúil 2024, sna himeachtaí
Magyar Telekom Nyrt.
v
Nemzeti Média- és Hírközlési Hatóság Elnöke,
tugann AN CHÚIRT (an Dara Dlísheomra),
agus í comhdhéanta mar seo a leanas: K.
Jürimäe, Uachtarán Dlísheomra, K.
Lenaerts, Uachtarán na Cúirte, ag feidhmiú mar Bhreitheamh den Dara Dlísheomra, F.
Schalin, M.
Gavalec (Rapóirtéir) agus Z.
Csehi, Breithiúna,
Abhcóide Ginearálta: M.
Campos Sánchez-Bordona,
Cláraitheoir: I.
Illéssy, Riarthóir,
ag féachaint don nós imeachta i scríbhinn agus tar éis éisteacht an 26 Meitheamh 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Magyar Telekom Nyrt., ag V.
Brengel, Gy.
V.
Radics, ügyvédek,
M. L. Keresztury agus B.
Modok,
–        Rialtas na hUngáire, ag D.
Csoknyai agus Z.
Fehér, i gcáil Gníomhairí,
–        Éire, ag M.
Browne, Príomh-Aturnae Stáit, S.
Finnegan agus A.
Joyce, i gcáil Gníomhairí, le cúnamh ó B.
Quigley, Abhcóide Sinsir, agus de S.
Brittain, BL,
–        Rialtas na Fionlainne, ag M.
Pere, i gcáil Gníomhaire,
–        an Coimisiún Eorpach, ag V.
Bottka, G.
Conte agus O.
Gariazzo, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 18 Meán Fómhair 2025,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú ar an gcéad fhomhír d’Airteagal 105(4) de Threoir (AE) 2018/1972 ó Pharlaimint na hEorpa agus ón gComhairle an 11 Nollaig 2018 lena mbunaítear Cód Eorpach um Chumarsáid Leictreonach (IO 2018 L 321, lch. 36).
2        Rinneadh an iarraidh seo in imeachtaí idir Magyar Telekom Nyrt., soláthraí
seirbhisí cumarsáide leictreonaí, agus Nemzeti Média- és Hírközlési Hatóság Elnöke (Uachtarán an Údaráis Náisiúnta um Chumarsáid Leictreonaí, an Ungáir) (‘NMHH’) maidir le cinneadh lenar cheangail Uachtarán NMHH air,
inter alia, na conarthaí ballraíochta a tugadh i gcrích le húsáideoirí deiridh a leasú, lena n‑áirítear rogha tharaife, is é sin ‘taraif nialais’.
An dlí lena mbaineann
Dlí an Aontais Eorpaigh
Rialachán (AE) 2015/2120
3        Foráiltear le hAirteagal 1 de Rialachán (AE)
2015/2120 ó Pharlaimint na hEorpa agus ón gComhairle an 25 Samhain
2015 lena leagtar síos bearta maidir le rochtain oscailte ar an idirlíon agus lena leasaítear Treoir
2002/22/CE maidir le seirbhís uilíoch agus cearta úsáideoirí a bhaineann le líonraí agus seirbhísí cumarsáide leictreonaí agus Rialachán (AE) Uimh. 531/2012 maidir le fánaíocht a dhéanamh ar líonraí poiblí cumarsáide soghluaiste laistigh den Aontas (IO 2015 L 310, lch. 1), dar teideal ‘Ábhar agus raon feidhme’, mír 1, mar seo a leanas:
‘Leis an Rialachán seo, bunaítear rialacha comhchoiteanna chun go ndéanfar an chóir chomhionann agus neamh-idirdhealaitheach a chuirtear ar thrácht i ndáil le soláthar seirbhísí rochtana ar an idirlíon agus cearta úsáideoirí deiridh a choimirciú.’
4        Foráiltear le hAirteagal 3 den Rialachán sin, dar teideal ‘Rochtain oscailte ar an idirlíon a choimirciú’, i míreanna 1 go 3, mar seo a leanas:
‘1.      Beidh sé de cheart ag úsáideoirí deiridh rochtain a fháil ar fhaisnéis agus ar ábhar agus an fhaisnéis agus an t‑ábhar sin a dháileadh, feidhmchláir agus seirbhísí a fheidhmiú, agus a úsáid agus an trealamh teirminéil is rogha leo a úsáid, beag beann ar shuíomh an úsáideora dheiridh nó an tsoláthraí, ar shuíomh, ar thionscnamh nó ar cheann scríbe na faisnéise, an ábhair, an fheidhmchláir nó na seirbhíse, trína seirbhís rochtana ar an id[i]rlíon.
[...]
2.      Ní chuirfear teorainn ar fheidhmiú chearta úsáideoirí deiridh a leagtar síos i mír 1 le comhaontuithe idir soláthraithe seirbhísí rochtana ar an idirlíon agus úsáideoirí deiridh a bhaineann le coinníollacha tráchtála agus teicniúla agus le saintréithe seirbhísí rochtana ar an idirlíon amhail praghas, toirteanna sonraí nó luas sonraí, agus aon chleachtais tráchtála arna ndéanamh ag soláthraithe seirbhísí rochtana ar an idirlíon.
3.      Cuirfidh soláthraithe seirbhísí rochtana ar an idirlíon cóir chomhionann ar an trácht ar fad, agus seirbhísí rochtana ar an idirlíon á soláthar, gan idirdhealú, srianadh ná cur isteach air, agus beag beann ar an seoltóir, ar an bhfaighteoir, ar an ábhar ar a bhfuarthas rochtain nó a leithdháileadh, ar na feidhmchláir nó na seirbhísí a úsáideadh nó a soláthraíodh, nó ar an trealamh teirminéil a úsáideadh.
Ní chuirfidh an chéad fhomhír cosc ar sholáthraithe seirbhísí rochtana ar an idirlíon bearta um bhainistiú tráchta réasúnta a chur chun feidhme. D’fhonn a mheas go bhfuil siad réasúnta, beidh bearta den sórt sin trédhearcach, neamh-idirdhealaitheach agus comhréireach agus ní bheidh siad bunaithe ar chúinsí tráchtála ach ar cheanglais cháilíochta seirbhíse chatagóirí sonracha tráchta atá éagsúil go hoibiachtúil. Le bearta den sórt sin, ní chumhdófar faireachán ar an ábhar sonrach agus ní choimeádfar iad níos faide ná mar is gá.
Ní dhéanfaidh soláthraithe seirbhísí rochtana ar an idirlíon bearta bainistithe tráchta a chur i bhfeidhm a théann níos faide ná na bearta a leagtar amach sa dara fomhír, agus go háirithe ní dhéanfaidh siad ábhar sonrach, feidhmchláir shonracha nó seirbhísí sonracha, nó cineálacha sonracha díobh sin, a bhlocáil, a mhoilliú, a athrú, cur isteach air nó orthu, a shrianadh, a dhíghradú nó idirdhealú a dhéanamh eatarthu, ach amháin go feadh an méid is gá, agus do thréimhse nach faide ná mar is gá, chun an méid seo a leanas a dhéanamh:
(a)      reachtaíocht an Aontais nó an reachtaíocht náisiúnta a chomhlíonadh, i gcomhréir le dlí an Aontais, ar faoina réir atá soláthraithe seirbhísí rochtana ar an idirlíon, nó bearta a chomhlíonann dlí an Aontais lena dtugtar éifeacht do reachtaíocht an Aontais nó do reachtaíocht náisiúnta den sórt sin a chomhlíonadh, lena n‑áirítear orduithe ó chúirteanna nó ó údaráis phoiblí ag a bhfuil na cumhachtaí ábhartha;
(b)      sláine agus slándáil an líonra, na seirbhísí a sholáthraítear tríd an líonra sin, agus trealamh teirminéil na n‑úsáideoirí deiridh a chaomhnú;
(c)      plódú líonra atá ag bagairt a chosc agus maolú a dhéanamh ar éifeachtaí a éiríonn as plódú eisceachtúil nó sealadach ar an líonra, ar choinníoll go gcuirtear cóir chomhionann ar chatagóirí coibhéiseacha tráchta.’
Rialachán (AE) 2018/1971
5        Foráiltear le haithris 5 de Rialachán (AE)
2018/1971 ó Pharlaimint na hEorpa agus ón gComhairle an 11 Nollaig
2018 lena mbunaítear Comhlacht na Rialálaithe Eorpacha um Chumarsáid Leictreonach (BEREC) agus Gníomhaireacht Tacaíochta BEREC (Oifig BEREC) lena leasaítear Rialachán (AE)
2015/2120 agus lena n‑aisghairtear Rialachán (CE) Uimh. 1211/2009 (IO 2018 L 321, lch. 1), mar seo a leanas:
‘Bunaíodh [Comhlacht na Rialálaithe Eorpacha um Chumarsáid Leictreonach (BEREC) agus Gníomhaireacht Tacaíochta BEREC (“Oifig BEREC”)] le Rialachán (CE) Uimh. 1211/2009 ó Pharlaimint na hEorpa agus ón gComhairle [an 25 Samhain 2009 lena mbunaítear Comhlacht na Rialálaithe Eorpacha um Chumarsáid Leictreonach (BEREC) agus an Oifig (IO 2009 L 337, lch. 1)]. Tháinig BEREC in áit [Ghrúpa na Rialtóirí Eorpacha um Líonraí agus Seirbhísí Cumarsáide (ERG)] agus é mar aidhm leis cuidiú ar thaobh amháin le forbairt agus ar thaobh eile le feidhmiú níos fearr an mhargaidh inmheánaigh do líonraí cumarsáide leictreonaí agus do sheirbhísí cumarsáide leictreonaí, trí dhíriú ar chur chun feidhme comhsheasmhach an chreata rialála a áirithiú do chumarsáid leictreonach. Gníomhaíonn BEREC mar fhóram le haghaidh comhar idir [údaráis náisiúnta rialála (ÚNRanna)], agus idir ÚNRanna agus an Coimisiún [Eorpach], i bhfeidhmiú réimse iomlán a bhfreagrachtaí faoi chreat rialála an Aontais. Bunaíodh BEREC chun saineolas a chur ar fáil agus le go g[h]níomhódh sé go neamhspleách trédhearcach.’
6        Leagtar amach an méid seo a leanas in Airteagal 3 de Rialachán 2018/1971, dar teideal ‘Cuspóirí BEREC’, i mhír 2, mar seo a leanas:
‘Saothróidh BEREC na cuspóirí a leagtar amach in Airteagal 3 de Threoir (AE) 2018/1972. Go háirithe, beidh sé d’aidhm ag BEREC cur chun feidhme comhsheasmhach an chreata rialála do chumarsáid leictreonach a áirithiú laistigh den raon feidhme dá dtagraítear i mír 1 den Airteagal seo.’
7        Foráiltear mar a leanas le hAirteagal 4 den Treoir sin, dar teideal ‘Cúraimí rialála BEREC’, i míreanna 1 agus 4, mar seo a leanas:
‘1.      Beidh na cúraimí rialála seo a leanas ar BEREC:
[...]
(d)      treoirlínte maidir le cur chun feidhme chreat rialála an Aontais don chumarsáid leictreonach, go háirithe mar a thagraítear dóibh i Rialachán (AE) Uimh. 531/2012 [ó Pharlaimint na hEorpa agus an gComhairle an 13 Meitheamh 2012 maidir le fánaíocht a dhéanamh ar líonraí poiblí cumarsáide soghluaiste laistigh den Aontas (IO 2012 L 172, lch. 10,)] agus [2015/2120] agus i dTreoir [2018/1972] a eisiúint maidir leis an méid a leanas:
[...]
(e)      treoirlínte eile a eisiúint ar a tionscnamh féin nó arna n‑iarraidh sin do ÚNR, do Pharlaimint na hEorpa, [do Chomhairle an Aontais Eorpaigh] nó don Choimisiún, lena n‑áiritheofar go ndéanfaí an creat rialála do chumarsáid leictreonach a chur chun feidhme ar bhealach comhsheasmhach agus go ndéanfadh na ÚNRanna cinntí comhsheasmhacha rialála, go háirithe i dtaca le saincheisteanna rialála a dhéanfadh difear do líon suntasach de na Ballstáit nó a bhfuil eilimint trasteorann ag baint leo;
[...]
4.      Gan dochar do chomhlíonadh dhlí ábhartha an Aontais, déanfaidh ÚNRanna agus an Coimisiún aon treoirlíne, aon tuairim, aon mholadh, aon chomhsheasamh agus na dea-chleachtais a ghlacfaidh BEREC a chur san áireamh go huile agus go hiomlán d’fhonn cur chun feidhme comhsheasmhach an chreata rialála do chumarsáid leictreonach a áirithiú laistigh den raon feidhme dá dtagraítear in Airteagal 3(1).
I gcás ina n‑imíonn ÚNR ó na treoirlínte dá dtagraítear i bpointe (e) de mhír 1, tabharfaidh sé na cúiseanna leis sin.’
Treoir 2018/1972
8        Luaitear in aithris 275 de Threoir 2018/1972 an méid seo a leanas:
‘Maidir le haon athruithe suntasacha ar na coinníollacha conarthacha arna moladh ag soláthraithe a chuireann seirbhísí cumarsáide leictreonaí poiblí ar fáil seachas seirbhísí cumarsáide idirphearsanta neamhspleách ar uimhir, nach bhfuil chun leas an úsáideora deiridh, mar shampla i ndáil le muirir, taraifí, teorainneacha ar thoirt sonraí, luasanna sonraí, cumhdach nó próiseáil sonraí pearsanta, ba cheart iad a mheas mar athruithe is cúis le ceart an úsáideora deiridh an conradh a fhoirceannadh gan aon chostais a thabhú, fiú amháin má bhíonn roinnt athruithe tairbhiúla ag baint leo freisin. Dá bharr sin, ba cheart go bhfágfadh athrú ar bith a dhéanfadh an soláthraí ar na coinníollacha conarthacha go mbeadh an t‑úsáideoir deiridh i dteideal an conradh a fhoirceannadh ach amháin má bhíonn an t‑athrú sin chun tairbhe an úsáideora deiridh, nó mura mbíonn iontu ach athruithe riaracháin, mar shampla i gcás athrú ar sheoladh an tsoláthróra, agus mura mbeadh aon drochthionchar ag an athrú ar an úsáideoir deiridh, nó más rud é go ndéantar na hathruithe a fhorchur de bharr athruithe reachtacha nó rialála, amhail ceanglais nua maidir le faisnéis chonartha arna bhforchur ag dlí an Aontais nó an dlí náisiúnta. Is ar bhonn critéir oibiachtúla is ceart a mheas cibé a rachadh nó nach rachadh athrú chun tairbhe an úsáideora deiridh amháin. Níor cheart go n‑eisiafaí ceart an úsáideora deiridh an conradh a fhoirceannadh ach amháin i gcás ina mbeadh an soláthraí in ann a léiriú go bhfuil na hathruithe uile ar an gconradh chun tairbhe an
úsáideora deiridh amháin nó gur athruithe riaracháin ar fad iad nach mbeidh aon tionchar diúltach acu ar an úsáideoir deiridh.’
9        Foráiltear le hAirteagal 3 den Treoir sin, dar teideal ‘Cuspóirí ginearálta’, i mír 2(d), mar seo a leanas:
‘I gcomhthéacs na Treorach seo, saothróidh na [ÚNRanna] agus údaráis inniúla eile mar aon le BEREC, leis an gCoimisiún agus leis na Ballstáit gach ceann de na cuspóirí ginearálta seo a leanas, nach liostaítear in ord tosaíochta:
[...]
(d)      leasanna shaoránaigh an Aontais a chur chun cinn, trí nascacht agus infhaighteacht fhorleathan agus úsáid fhorleathan líonraí fíor-ardacmhainne a áirithiú, idir líonraí fosaithe, líonraí móibíleacha agus líonraí gan sreang, chomh maith le nascacht agus infhaighteacht fhorleathan agus úsáid fhorleathan seirbhísí cumarsáide leictreonaí, trí thairbhí uasta a chumasú i dtéarmaí rogha, praghais agus cáilíochta ar bhonn iomaíocht éifeachtach, trí sheirbhísí agus líonraí slándála a chothabháil, trína áirithiú go bhfuil leibhéal comónta ardchosanta ann d’úsáideoirí deiridh trí rialacha earnáilsonracha riachtanacha agus trí dhul i ngleic leis na riachtanais, amhail praghsanna réasúnta, grúpaí sóisialta ar leith, go háirithe úsáideoirí deiridh faoi mhíchumas, úsáideoirí deiridh scothaosta agus úsáideoirí deiridh a bhfuil riachtanais shóisialta speisialta acu, agus trí rogha agus rochtain choibhéiseach a áirithiú d’úsáideoirí deiridh faoi mhíchumas.’
10      Foráiltear don méid seo a leanas in Airteagal 10 den Treoir sin, dar teideal ‘Rannpháirtíocht na [ÚNRanna] in BEREC’:
‘1.      Áiritheoidh na Ballstáit go dtabharfaidh na [ÚNRanna] faoi seach tacaíocht ghníomhach d'aidhmeanna BEREC maidir le comhordú agus comhsheasmhach[t] níos fearr ó thaobh na rialála de a chur chun cinn.
2.      Áiritheoidh na Ballstáit go dtabharfaidh na [ÚNRanna] lánaird ar na treoirlínte, ar na tuairimí, ar na moltaí, ar na comhsheasaimh, ar na dea-chleachtais agus ar na modheolaíochtaí arna nglacadh ag BEREC nuair a bheidh a gcinntí féin maidir lena margaí náisiúnta féin á nglacadh acu.’
11      Foráiltear le hAirteagal 105 den Treoir sin, dar teideal ‘Ré agus foirceannadh conartha’, i mír 4, mar seo a leanas:
‘Beidh sé de cheart ag úsáideoirí deiridh a gconradh a fhoirceannadh gan aon chostas breise a tharraingt orthu féin ach a bhfaighe siad fógra faoi aon athrú ar choinníollacha an chonartha arna moladh ag soláthraí seirbhísí cumarsáide leictreonaí atá ar fáil go poiblí seachas seirbhísí cumarsáide idirphearsanta neamhspleách ar uimhir, ach amháin i gcás gur chun leas eisiach an úsáideora deiridh na hathruithe sin, gur de chineál riaracháin amháin iad agus nach mbíonn aon drochthionchar acu ar an úsáideoir deiridh nó gurb de bhun dlí an Aontais nó an dlí náisiúnta a fhorchuirtear iad.
Tabharfaidh na soláthraithe fógra do na húsáideoirí deiridh, mí amháin roimh ré ar a laghad, faoi aon athrú ar na coinníollacha conarthacha, agus cuirfidh siad ar an eolas iad go comhuaineach faoina gceart an conradh a fhoirceannadh gan tuilleadh costas a thabhú mura nglacann siad leis na coinníollacha nua. An ceart chun an conradh a fhoirceannadh, féadfar sin a fheidhmiú laistigh d'aon mhí amháin tar éis fógra a fháil. Féadfaidh na Ballstáit trí mhí bhreise a chur leis an tréimhse sin. Áiritheoidh na Ballstáit go dtabharfar fógra ar bhealach soiléir sothuigthe agus ar mheán buanfasach.’
Dlí na hUngáire
12      Foráiltear
mar seo a leanas le hAirteagal 132(5) agus (6) de az elektronikus hírközlésről szóló 2003. évi C. Törvény (Dlí Uimh. C 2003 maidir le cumarsáid leictreonach), sa leagan is infheidhme maidir leis an díospóid sna príomhimeachtaí (‘Dlí Uimh. 2003/100’):
‘5.      Beidh sé de cheart ag síntiúsóir conradh síntiúis a fhoirceannadh le héifeacht láithreach agus gan iarmhairt dlíthiúil eile laistigh de 45
lá ón bhfógra a fháil ar leasuithe aontaobhacha ar an gconradh a rinne soláthróir seirbhís cumarsáide leictreonacha ar fáil go poiblí.
6.      Ní bheidh sé de cheart ag an síntiúsóir conradh sintiúis a fhoirceannadh i gcomhréir le mír 5 más rud é:
(a)      go n‑eascraíonn athrú ar an gconradh sintiúis nó ar choinníollacha úsáide na seirbhíse atá go heisiach chun tairbhe an tsíntiúsóra as an leasú,
(b)      gur
de chineál riaracháin amháin é agus nach ndéantar dochar leis don síntiúsóir, nó
(c)      go bhfuil
sé bunaithe go docht ar leasú ar riail dlí nó ar chinneadh riaracháin nó breithiúnach.’
An díospóid sna príomhimeachtaí agus na ceisteanna a tharchuirtear le haghaidh réamhrialú
13      Is gnóthas é Magyar Telekom atá gníomhach in earnáil na teicneolaíochta faisnéise agus cumarsáide. Thairg an gnóthas sin rogha taraife d’úsáideoirí deiridh, le haghaidh cuid dá phacáistí rochtana ar an idirlíon, ar a dtugtar ‘taraif nialais’, nár asbhaineadh
leis ón méid sonraí a áirítear sna pacáistí sin na sonraí arna dtomhailt trí fheidhmchláir agus/nó seirbhísí sonracha áirithe a úsáid.
14      Le cinneadh an 6 Meán Fómhair 2022 (‘cinneadh NMHH’), chinn NMHH nár chomhlíon an gnóthas sin Airteagal 3(3) de Rialachán 2015/2120 toisc, agus an rogha taraife sin á cur i bhfeidhm aige, nár chaith sé go cothrom agus gan idirdhealú leis an trácht idirlín uile. Sa chinneadh sin, d’ordaigh NMHH do Magyar Telekom scor, faoin 15 Samhain 2022 ar a dhéanaí, d’aon tairiscint ina bhfuil an rogha taraife sin a mholadh
agus conarthaí na síntiúsóirí lena mbaineann a leasú, faoin 31 Márta 2023 ar a dhéanaí, lena n‑áirítear na téarmaí agus na coinníollacha ginearálta agus na conarthaí síntiúis aonair, chun deireadh a chur le haon tagairt don rogha taraife chéanna.
15      Sa chinneadh sin, luaigh NMHH, a mhéid ar eascair an gá le conarthaí na síntiúsóirí lena mbaineann a leasú as neamhréireacht chleachtas Magyar Telekom le hAirteagal 3(3), gur thug leasú aontaobhach na gconarthaí sin, chun dochair do na síntiúsóirí sin, an ceart dóibh iad a fhoirceannadh, i gcomhréir le hAirteagal 132(5) de Dhlí 2003/100, arb é is aidhm dó an chéad fhomhír d’Airteagal 105(4) de Threoir 2018/1972 a thrasuí i ndlí na hUngáire. I ndáil leis sin, níl feidhm ag an eisceacht dá bhforáiltear in Airteagal 132(6)(c) de Dhlí 2003/100, atá beartaithe chun an tríú heisceacht dá bhforáiltear sa chlásal deireanach den chéad fhomhír d’Airteagal 105(4) de Threoir 2018/1972 a thrasuí i ndlí na hUngáire.
16      Le cinneadh an 27 Deireadh Fómhair 2022 (‘cinneadh Uachtarán NMHH’), dheimhnigh Uachtarán NMHH, ar thug Magyar Telekom achomharc ordlathach os a chomhair, cinneadh NMHH.
17      Sa chinneadh sin arna dhátú an 27 Deireadh Fómhair 2022, thug Uachtarán NMHH dá aire, i mbreithiúnas an 2 Meán Fómhair 2021,
Vodafone (C‑854/19, EU:C:2021:675), an 2 Meán Fómhair 2021,
Vodafone (C‑5/20, EU:C:2021:676), agus an 2 Meán Fómhair 2021,
Telekom Deutschland (C‑34/20, EU:C:2021:677), gur rialaigh an Chúirt nach raibh rogha na ‘taraife nialais’ ag luí leis na hoibleagáidí a eascraíonn as Airteagal 3(3) de Rialachán 2015/2120. Dá bhrí sin,
eascraíonn
oibleagáid Magyar Telekom na conarthaí síntiúis aonair atá i bhfeidhm a leasú as an
bhforáil sin, ar thug an Chúirt léiriú ceart uirthi sna breithiúnais sin.
18      Sa chinneadh sin,
chuir
Uachtarán NMHH i bhfios go láidir, gur ceanglaíodh go deonach ar Magyar Telekom,
tar éis na breithiúnais sin a thabhairt, scor de rogha taraife den sórt sin a thairiscint agus a úsáid agus gurbh é cuspóir chinneadh NMHH a áirithiú go raibh
Rialachán 2015/2120
curtha i bhfeidhm ag Magyar Telekom i gcomhréir leis na breithiúnais sin ar ionchorpraíodh a gconclúidí i dTreoirlínte BEREC maidir le cur chun feidhme an Rialacháin maidir leis an Idirlíon Oscailte arna dhátú an 9 Meitheamh 2022 (BoR (22) 81, ‘Treoirlínte BEREC 2022’).
19      Go deimhin, i dTreoirlínte BEREC roimhe seo maidir leis an gcaoi a gcuirfidh Údaráis Náisiúnta
na rialacha Eorpacha i dtaca le Neodracht Idirlíne
chun feidhme an 30 Lúnasa 2016 (BoR (16) 127; ‘Treoirlínte BEREC 2016’), gur léiríodh forálacha Rialachán 2015/2120 mar fhorálacha lena n‑údaraítear roghanna ‘taraif nialais’ áirithe, tar éis thabhairt bhreithiúnas an 15 Meán Fómhair 2020,
Telenor Magyarország (C‑807/18 agus C‑39/19, EU:C:2020:708), agus na mbreithiúnas
dá dtagraítear i mír 27 den bhreithiúnas seo, ghlac BEREC Treoirlínte BEREC 2022, inar léiríodh na forálacha sin sa chaoi nach n‑údaraítear roghanna taraife den sórt sin leo.
20      Ina achomharc breithiúnach i gcoinne chinneadh Uachtarán NMHH, a tugadh os comhair an Fővárosi Törvényszék (Ard-Chúirt Bhúdaipeist, an Ungáir),
mhaígh
Magyar Telekom nach raibh sé d’oibleagáid air na breithiúnais sin a chur chun feidhme, gur forbraíodh a chleachtas ar bhonn Threoirlínte BEREC 2016 agus nach raibh sé d’oibleagáid air na conarthaí sin a leasú faoi Threoirlínte BEREC 2022, a díríodh ar ÚNRanna. Dar le Magyar Telekom, níor mhór an cinneadh sin a mheas mar ‘dhlí náisiúnta’, de réir bhrí Airteagal 105(4) de Threoir 2018/1972, lenar ceanglaíodh air go díreach na conarthaí sin a leasú.
21      Dhíbh Fővárosi Törvényszék (Ard-Chúirt Bhúdaipeist) caingean Magyar Telekom.
22      Mheabhraigh an chúirt sin go leagtar amach eisceacht in Airteagal 132(6)(c) de Dhlí 2003/100, a dtagraíonn a fhoclaíocht go soiléir do leasú a fhorchuirtear go díreach le riail de dhlí an Aontais nó leis an dlí náisiúnta nach bhfuil feidhm aici ach amháin maidir le gníomhartha de dhlí an Aontais, mar a shainmhínítear in Airteagal 288
CFAE, agus le gníomhartha reachtacha náisiúnta. Ní gníomh reachtach ná rialála é cinneadh Uachtarán NMHH, arna dhéanamh i gcás aonair, ós rud é gur ghlac údarás riaracháin é i bhfeidhmiú a chumhachtaí chun an dlí a chur i bhfeidhm agus, dá bhrí sin, ní féidir leis an gcinneadh sin teacht faoin eisceacht a leagtar síos san fhoráil sin. Ní féidir athruithe ar léiriú ná ar chur i bhfeidhm an dlí a chomhshamhlú le hathruithe reachtacha nó rialála.
23      Ina achomharc ar phointe dlí a tugadh os comhair an Kúria (an Chúirt Uachtarach, an Ungáir), arb í an chúirt a rinne an tarchur í, áitíonn Magyar Telekom gur bhain an Fővárosi Törvényszék (Ard-Chúirt Bhúdaipeist) míbhrí as an ngaol idir aithris 275 agus an chéad fhomhír d’Airteagal 105(4) de Threoir 2018/1972, trína chinneadh nach bhféadfadh an téarma ‘rialála’, sa dara habairt den aithris sin, tagairt a dhéanamh do chinneadh arna ghlacadh i bhfeidhmiú na gcumhachtaí chun an dlí a chur i bhfeidhm.
24      De réir Magyar Telekom, tá feidhm ag an eisceacht ar an gceart conarthaí síntiúis úsáideora deiridh a fhoirceannadh mar gheall ar leasuithe aontaobhacha ar na conarthaí sin ag an soláthraí lena mbaineann, ní hamháin i gcás ina bhforchuirtear na leasuithe sin go díreach le gníomhartha reachtacha an Aontais nó le gníomhartha reachtacha arna nglacadh ag Ballstát, ach freisin i gcás ina bhforchuirtear na leasuithe sin le dlí an Aontais nó leis an dlí náisiúnta, a thuigtear sa chiall is leithne.
25      Measann an chúirt a rinne an tarchur gur gá di soiléiriú a fháil ón gCúirt maidir le léiriú na chéad fhomhíre d’Airteagal 105(4) de Threoir 2018/1972 chun go mbeidh sí in ann breithiúnas a thabhairt, ós rud é nach mór di cinneadh a dhéanamh an bhfuil sé de cheart ag úsáideoirí deiridh a gconarthaí a fhoirceannadh gan aon chostas breise mar thoradh ar na leasuithe ar na coinníollacha conarthacha arna mbeartú ag Magyar Telekom, cé go n‑eisiatar leis an bhforáil sin ceart foirceanta den sórt sin gan aon chostas breise i gcás ‘gurb de bhun dlí an Aontais nó an dlí náisiúnta a fhorchuirtear iad’
na leasuithe atá beartaithe.
26      Meabhraíonn an chúirt sin, faoin sásra a bunaíodh le Treoir 2018/1972, gurb é cúram BEREC léiriú fhorálacha Rialachán 2015/2120 a chomhchuibhiú ar leibhéal an Aontais do ÚNRanna. Cruthaíodh
ionchas dlisteanach ar thaobh Magyar Telekom le Treoirlínte BEREC 2016. Ar bhonn na dtreoirlínte sin, ní raibh Magyar Telekom in ann réamh-mheas a dhéanamh ar an gcleachtas ar cheart a leanúint de réir na mbreithiúnas ón gCúirt dá dtagraítear i mír 17 den bhreithiúnas seo agus a chomhlíon cinneadh NMHH tar éis an cleachtas sin a atáirgeadh i dTreoirlínte BEREC 2022.
27      Dar leis an gcúirt sin, ós rud é gur gá go leanann Treoirlínte BEREC breithiúnais na Cúirte Breithiúnais, ar gá, dá réir sin, go leanann cinntí na ÚNRanna iad, lena gcomhlíontar léiriú fhorálacha Rialachán 2015/2120 arna ghlacadh ag an gCúirt Bhreithiúnais, tugtar le tuiscint go bhfuil ‘eilimint rialála’ ag próiseas den sórt sin nach féidir a mheas mar chur i bhfeidhm an dlí amháin.
28      Sna himthosca sin, chinn an Kúria (an Chúirt Uachtarach) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘1.      An féidir a mheas go bhfuil breithiúnas ón gCúirt Bhreithiúnais comhfhreagrach le foráil de dhlí an Aontais atá ceangailteach go díreach, chun críche Airteagal 105(4) de Threoir
[2018/1972], nó an gá é a mheas mar léiriú ar an dlí nach [ionann] é agus leasú ar reachtaíocht níos luaithe ó thaobh Airteagal 105(4) [...]?
2.      An bhfuil [Treoirlínte BEREC 2016] arna ionadú a mhéid a bhfuil sé ábhartha leis na príomhimeachtaí, le [Treoirlínte BEREC 2022] le meas, i bhfianaise, go háirithe,
Airteagal 10(2) [de Threoir 2018/1972] agus Airteagal 4(4) de Rialachán [2018/1971] mar chuid de dhlí an Aontais nó forálacha dhlí an Aontais atá ceangailteach go díreach agus, mar sin, mar leasú ar reachtaíocht lena dtugtar údar do chur i bhfeidhm na heisceachta a leagtar síos le hAirteagal 105(4) [de Threoir 2018/1972], nó an bhfuil siad ina léiriú ar an dlí amháin – go háirithe ós rud é go gcuirtear breithiúnas ón gCúirt Bhreithiúnais i bhfeidhm leo – rud nach ionann agus leasú ar reachtaíocht níos luaithe ó thaobh Airteagal 105(4)[...]?
3.      Mura dtugtar [údar]
do chur i bhfeidhm na heisceachta a leagtar síos in Airteagal 105(4) [de Threoir 2018/1972] nó le Treoirlínte BEREC 2022, an féidir cinneadh ó [ÚNR] atá bunaithe ar Threoirlínte BEREC 2022 arna leasú ina dhiaidh sin le breithiúnas na Cúirte Breithiúnais agus lena gcuirtear chun feidhme, maidir le soláthróirí sheirbhísí chumarsáide leictreonaí, lena gcuirtear i bhfeidhm critéar breithiúnach leasaithe maidir le hAirteagal 3(3) de Rialachán [2015/2120], a mheas mar fhoráil den dlí náisiúnta atá ceangailteach go díreach chun críche Airteagal 105(4) [de Threoir 2018/1972], agus an chaoi go bhfanann an fhoráil de Rialachán 2015/2120 mar an gcéanna agus nár leasaíodh í le linn na tréimhse ábhartha chun críche na díospóide sin á cur san áireamh?’
Na ceisteanna a tharchuirtear le haghaidh réamhrialú
29      Lena ceisteanna, ar cheart iad a scrúdú le chéile, fiafraíonn an chúirt a rinne an tarchur, go bunúsach, an bhfuil an chéad fhomhír d’Airteagal 105(4) de Threoir 2018/1972 le léiriú sa chaoi go bhfuil sé de cheart ag an úsáideoir deiridh, gan aon chostas breise,
an conradh a thug sé i gcrích le soláthraí seirbhísí cumarsáide leictreonaí a fhoirceannadh i gcás ina bhfuil sé beartaithe ag an soláthraí sin an conradh sin a leasú chun an conradh sin a chur i gcomhréir leis an léiriú, arna ghlacadh ag Cúirt Bhreithiúnais an Aontais Eorpaigh i mbreithiúnas arna thabhairt faoin nós imeachta um réamhrialú, ar fhoráil de dhlí an Aontais lena rialaítear gnéithe áirithe de chonradh den sórt sin, nó le treoirlínte BEREC arna nglacadh tar éis an bhreithiúnais sin, nó le cinneadh arna ghlacadh ag ÚNR i ndáil leis an soláthraí sin agus an breithiúnas sin agus na treoirlínte sin á gcur san áireamh.
30      De réir cásdlí socair, agus foráil de dhlí an Aontais á léiriú, is gá a chur san áireamh ní hamháin a téarmaí, ach freisin a comhthéacs agus na cuspóirí atá á saothrú leis na rialacha a bhfuil sí ina cuid dóibh (breithiúnais an 17 Samhain 1983,
Merck, 292/82, EU:C:1983:335, mír 12, agus an 8 Bealtaine 2025,
Pielatak,
C‑410/23, EU:C:2025:325, mír 54 agus an cásdlí dá dtagraítear).
31      Foráiltear leis an gcéad fhomhír d’Airteagal 105(4) de Threoir 2018/1972 go mbeidh sé de cheart ag úsáideoirí deiridh a gconradh a fhoirceannadh gan aon chostas breise a tharraingt orthu féin ach a bhfaighe siad fógra faoi aon athrú ar choinníollacha an chonartha arna moladh ag soláthraí seirbhísí cumarsáide leictreonaí atá ar fáil go poiblí seachas seirbhísí cumarsáide idirphearsanta neamhspleách ar uimhir, ach amháin i gcás gur chun leas eisiach an úsáideora deiridh na hathruithe sin, gur de chineál riaracháin amháin iad agus nach mbíonn aon drochthionchar acu ar an úsáideoir deiridh nó gurb de bhun dlí an Aontais nó an dlí náisiúnta a fhorchuirtear iad.
32      De réir aithris 275 den Treoir sin, ba cheart go bhfágfadh leasú ar bith a dhéanfadh an soláthraí ar na coinníollacha conarthacha go mbeadh an t‑úsáideoir deiridh i dteideal an conradh gan aon mhuirir bhreise a fhoirceannadh ach amháin, dá réir sin, má bhíonn an t‑athrú sin chun tairbhe an úsáideora deiridh, nó mura mbíonn iontu ach athruithe riaracháin, mar shampla i gcás athrú ar sheoladh an tsoláthróra, agus mura mbeadh aon drochthionchar ag an athrú ar an úsáideoir deiridh, nó más rud é go ndéantar na hathruithe a fhorchur de bharr athruithe reachtacha nó rialála.
33      Is léir ó léamh comhcheangailte ar an gcéad fhomhír d’Airteagal 105(4) den Treoir sin agus ar an aithris sin nach bhfuil feidhm ag an tríú heisceacht, dá bhforáiltear sa chlásal deireanach den chéad fhomhír d’Airteagal 105(4), i gcás ina bhfuil sé beartaithe ag soláthraí na coinníollacha conarthacha a leasú, ach amháin i gcás ina bhforchuirtear na leasuithe ar na coinníollacha conarthacha sin go díreach agus go docht le teacht i bhfeidhm nó le leasú gnímh reachtaigh nó rialála de dhlí an Aontais nó den dlí náisiúnta.
34      Tacaítear leis an léiriú sin le scéim ghinearálta na chéad fhomhíre d’Airteagal 105(4) de Threoir 2018/1972 agus cuspóir na Treorach sin.
35      Leagtar síos riail ghinearálta sa chéad fhomhír d’Airteagal 105(4), ar dá réir a bhfuil sé d’éifeacht ag athrú ar choinníollacha conarthacha arna mbeartú ag soláthraí seirbhísí cumarsáide leictreonaí atá ar fáil go poiblí ceart a thabhairt d’úsáideoirí deiridh a gconradh a fhoirceannadh gan aon chostais bhreise a thabhú. Tá trí eisceacht ag gabháil leis an riail ghinearálta sin nach mór a léiriú go docht.
36      Tá léiriú docht ar na heisceachtaí sin comhsheasmhach leis an gcuspóir ginearálta maidir le leibhéal comónta ardchosanta a áirithiú d’úsáideoirí deiridh, dá dtagraítear in Airteagal 3(2)(d) de Threoir 2018/1972. Dá bhrí sin, ní mór an chéad fhomhír d’Airteagal 105(4) den Treoir sin a thuiscint sa chaoi, chun an tríú heisceacht a leagtar síos san fhoráil sin a chur i bhfeidhm, gur gá leasú ar na coinníollacha conarthacha arna mbeartú ag an soláthraí lena mbaineann a fhorchur go díreach agus go docht le hathrú ar dhlí an Aontais nó ar an dlí náisiúnta arb é an creat reachtach nó rialála ábhartha é.
37      Sa chás seo, baineann ceisteanna na cúirte a rinne an tarchur, ar an gcéad dul síos, le cé acu is féidir nó nach féidir réamhrialú arna thabhairt ag Cúirt Bhreithiúnais an Aontais Eorpaigh a mheas mar athrú ar dhlí an Aontais, de réir bhrí na míre roimhe seo den bhreithiúnas seo.
38      I ndáil leis sin, ba cheart a mheabhrú go soiléirítear agus go sainítear, i gcás inar gá, leis an léiriú a thugann Cúirt Bhreithiúnais an Aontais Eorpaigh, i bhfeidhmiú na dlínse a thugtar di le hAirteagal 267
CFAE, do riail de dhlí an Aontais, brí agus raon feidhme na rialach sin toisc nach mór, nó gur cheart, í a thuiscint agus a chur i bhfeidhm ón tráth a thiocfaidh sí i bhfeidhm. Is é sin le rá, níl breithiúnas arna thabhairt faoin nós imeachta um réamhrialú de chineál bunaitheach, ach dearbhaitheach amháin, agus mar thoradh air sin do dtagann sé i bhfeidhm, i bprionsabal, ó dháta theacht i bhfeidhm na rialach arna léiriú (breithiúnais an 12 Feabhra 2008,
Kempter,
C‑2/06, EU:C:2008:78, mír 35; an 28 Eanáir 2015,
Starjakob,
C‑417/13, EU:C:2015:38, mír 63, agus an 10 Márta 2022,
Grossmania,
C‑177/20, EU:C:2022:175, mír 41).
39      Dá bhrí sin, ní mór go ndéanfadh údarás riaracháin an riail a chur i bhfeidhm, i bprionsabal,
laistigh dá inniúlachtaí agus ní mór do chúirt náisiúnta í a chur i bhfeidhm fiú maidir le caidrimh dhlíthiúla a eascraíonn agus a bunaíodh sular tugadh an breithiúnas maidir leis an iarraidh ar léiriú (féach, chuige sin, breithiúnais an 12 Feabhra 2008,
Kempter,
C‑2/06, EU:C:2008:78, mír 36; an 14 Bealtaine 2020,
Országos Idegenrendészeti Főigazgatóság Dél-alföldi Regionális Igazgatóság,
C‑924/19 PPU agus C‑925/19 PPU, EU:C:2020:367, mír 186; an 16 Márta 2023,
Towercast,
C‑449/21, EU:C:2023:207, mír 56, agus an 20 Aibreán 2023,
Autorità Garante della Concorrenza e del Mercato (Commune de Ginosa),
C‑348/22, EU:C:2023:301, mír 73).
40      Sna himthosca sin, ní féidir breithiúnas arna thabhairt ag an gCúirt Bhreithiúnais faoin nós imeachta um
réamhrialú,
agus í ag rialú go háirithe ar léiriú Airteagal 3(3) de Rialachán 2015/2120, amhail breithiúnas an 15 Meán Fómhair 2020,
Telenor Magyarország (C‑807/18 agus C‑39/19, EU:C:2020:708), an 2 Meán Fómhair 2021,
Vodafone (C‑854/19, EU:C:2021:675), an 2 Meán Fómhair 2021,
Vodafone (C‑5/20, EU:C:2021:676), agus an 2 Meán Fómhair 2021,
Telekom Deutschland (C‑34/20, EU:C:2021:677), a mheas mar leasú ar ghníomh reachtach nó rialála de dhlí an Aontais a d’fhéadfadh a cheangal go díreach ar sholáthraí seirbhísí cumarsáide leictreonaí na téarmaí conarthacha a bhaineann le conarthaí síntiúis atá tugtha i gcrích aige le húsáideoirí deiridh a leasú.
41      Ar an dara dul síos, maidir le Treoirlínte BEREC, ba cheart a thabhairt faoi deara nach gníomhartha reachtacha nó rialála de dhlí an Aontais iad ná leasuithe orthu.
42      Is fíor, faoi Airteagal 4(4) de Rialachán 2018/1971, ‘[go n]déanfaidh ÚNRanna agus an Coimisiún aon treoirlíne, aon tuairim, aon mholadh, aon chomhsheasamh agus na dea-chleachtais a ghlacfaidh BEREC a chur san áireamh’. Ar an gcaoi chéanna, faoi Airteagal 10(2) de Threoir 2018/1972, áiritheoidh na Ballstáit ‘go dtabharfaidh na húdaráis rialála náisiúnta lánaird ar na treoirlínte, ar na tuairimí, ar na moltaí, ar na comhsheasaimh, ar na dea-chleachtais agus ar na modheolaíochtaí arna nglacadh ag BEREC nuair a bheidh a gcinntí féin maidir lena margaí náisiúnta féin á nglacadh acu’.
43      Mar sin féin, níl na gníomhartha sin ceangailteach ó thaobh dlí de agus ní cuid iad de nós imeachta chun reachtaíocht an Aontais maidir le cumarsáid leictreonach a tharraingt suas. Is é an t‑aon fheidhm atá ag BEREC ná gníomhú mar fhóram um chomhar idir ÚNRanna, agus idir ÚNRanna agus an Coimisiún, arb é is aidhm dó cur chun feidhme comhsheasmhach an chreata rialála maidir le cumarsáid leictreonach a áirithiú, mar is léir ó Airteagal 3(2) de Rialachán 2018/1971, arna léamh i bhfianaise aithris 5 den Rialachán sin (breithiúnas an 17 Eanáir 2023,
an Spáinn v an Coimisiún,
C‑632/20 P, EU:C:2023:28, mír 85).
44      Dá bhrí sin, maidir le Treoirlínte BEREC, amhail Treoirlínte BEREC 2022, lena gcinntear, contrártha le Treoirlínte BEREC 2016, nach n‑údaraítear le hAirteagal 3(3) de Rialachán 2015/2120 roghanna ‘taraife nialais’, ní féidir a mheas go gceanglaítear go díreach leo ar sholáthraí seirbhísí cumarsáide leictreonaí coinníollacha conarthacha a leasú, de réir bhrí na chéad fhomhíre d’Airteagal 105(4) de Threoir 2018/1972.
45      Ar an tríú dul síos, maidir le cé acu is amhlaidh nó nach amhlaidh atá i gcás cinneadh arna ghlacadh ag ÚNR, ba cheart a thabhairt faoi deara, ina hiarraidh ar réamhrialú, go sonraíonn an chúirt a rinne an tarchur go mbaineann an díospóid sna príomhimeachtaí le cinneadh arna dhéanamh ag Uachtarán NMHH faoi chuimsiú a chumhachtaí athbhreithnithe riaracháin chun a áirithiú go gcomhlíonfaidh a sheolaí, soláthraí seirbhísí cumarsáide leictreonaí Maygar Telekom, a oibleagáidí faoi Airteagal 3(3) de Rialachán 2015/2120, arna léiriú ag an gCúirt.
46      Níl cinneadh den sórt sin de chineál reachtach toisc, agus é á ghlacadh,
nach ndéanann ÚNR ach an fhoráil sin, atá mar chuid de reachtaíocht an Aontais maidir le cumarsáid leictreonach, a léiriú agus a chur i bhfeidhm maidir le cás ar leith.
47      Leanann sé ón méid sin, i bhfeidhmiú
a chumhachtaí athbhreithnithe riaracháin,
nach féidir cinneadh
arna ghlacadh ag ÚNR
maidir le soláthraí seirbhísí cumarsáide leictreonaí chun a oibleagáidí faoi fhoráil de dhlí an Aontais a chomhlíonadh, a thagann faoi raon feidhme na reachtaíochta maidir le cumarsáid leictreonach, a mheas mar chinneadh lena gceanglaítear go díreach ar an soláthraí sin coinníollacha conarthacha a leasú, de réir bhrí na chéad fhomhíre d’Airteagal 105(4) de Threoir 2018/1972.
48      Thairis sin, ní mór a mheabhrú, de réir an dara fomhír d’Airteagal 288
CFAE, maidir leis an rialachán, ‘[b]eidh sé ina cheangal go huile agus go hiomlán agus infheidhme go díreach i ngach Ballstát’ agus, de réir cásdlí socair, faoin bhforáil sin agus de bhua chineál na Rialachán agus a bhfeidhme i gcóras fhoinsí dhlí an Aontais, is iondúil go mbíonn éifeacht láithreach ag forálacha na Rialachán sna córais dlí náisiúnta gan é a bheith riachtanach do na húdaráis náisiúnta bearta cur i bhfeidhm a ghlacadh (breithiúnas an 16 Eanáir 2024,
Österreichische Datenschutzbehörde,
C‑33/22, EU:C:2024:46, mír 60 agus an cásdlí dá dtagraítear).
49      Is fíor go bhféadfadh sé a bheith
riachtanach go gceanglófaí ar na Ballstáit, le cuid de na forálacha sin, bearta cur chun feidhme a ghlacadh d’fhonn iad a chur chun feidhme (breithiúnas an 15 Meitheamh 2021,
Facebook Ireland agus páirtithe eile,
C‑645/19, EU:C:2021:483, mír 110 agus an cásdlí dá dtagraítear). Mar sin féin, sa chás seo, ní thagraíonn an chúirt a rinne an tarchur do bhearta cur chun feidhme náisiúnta den sórt sin ina hiarraidh ar réamhrialú agus, ar deireadh, ní léir ó Airteagal 3(3) de Rialachán 2015/2120, gur gá bearta cur chun feidhme náisiúnta den sórt sin a ghlacadh chun an fhoráil sin a chur chun feidhme.
50      I bhfianaise an mhéid sin go léir, is é an freagra ar na ceisteanna a tharchuirtear nach mór an chéad fhomhír d’Airteagal 105(4) de Threoir 2018/1972 a léiriú sa chaoi go bhfuil sé de cheart ag an úsáideoir gan aon chostas breise,
an conradh a thug sé i gcrích le soláthraí seirbhísí cumarsáide leictreonaí a fhoirceannadh i gcás ina bhfuil sé beartaithe ag an soláthraí sin an conradh sin a leasú chun an conradh sin a chur i gcomhréir leis an léiriú, arna ghlacadh ag Cúirt Bhreithiúnais an Aontais Eorpaigh i mbreithiúnas arna thabhairt faoin nós imeachta um réamhrialú, ar fhoráil de dhlí an Aontais lena rialaítear gnéithe áirithe de chonradh den sórt sin, nó le treoirlínte BEREC arna nglacadh tar éis an bhreithiúnais sin, nó le cinneadh arna ghlacadh ag ÚNR i ndáil leis an soláthraí sin agus an breithiúnas sin agus na treoirlínte sin á gcur san áireamh.
Costais
51      Os rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
Maidir leis an gcéad fhomhír d’Airteagal 105(4) de Threoir (AE) 2018/1972 ó Pharlaimint na hEorpa agus ón gComhairle an 11 Nollaig 2018 lena mbunaítear An Cód um Chumarsáid Leictreonach Eorpach,
ní mór léiriú a dhéanamh mar seo a leanas:
tá sé de cheart ag an úsáideoir deiridh, gan aon chostas breise, an conradh a thug sé i gcrích le soláthraí seirbhísí cumarsáide leictreonaí a fhoirceannadh i gcás ina bhfuil sé beartaithe ag an soláthraí sin an conradh sin a leasú chun an conradh sin a chur i gcomhréir leis an léiriú, arna ghlacadh ag Cúirt Bhreithiúnais an Aontais Eorpaigh i mbreithiúnas arna thabhairt faoin nós imeachta um réamhrialú, ar fhoráil de dhlí an Aontais lena rialaítear gnéithe áirithe de chonradh den sórt sin, nó le treoirlínte BEREC arna nglacadh tar éis an bhreithiúnais sin, nó le cinneadh arna ghlacadh ag ÚNR i ndáil leis an soláthraí sin agus an breithiúnas sin agus na treoirlínte sin á gcur san áireamh.
[Sínithe]
*      Teanga an cháis: an Ungáiris.